b"\n_START_ARTICLE_\nEmpar Moliner i Ballesteros\n_START_SECTION_\nBiografia\n_START_PARAGRAPH_\nCurs\xc3\xa0 estudis de periodisme i s'independitz\xc3\xa0 ben aviat per dedicar-se a actriu de teatre i cabaret. Per\xc3\xb2 ser\xc3\xa0 amb el periodisme, primer als serveis informatius de COM R\xc3\xa0dio i m\xc3\xa9s tard a les p\xc3\xa0gines d'opini\xc3\xb3 de l'edici\xc3\xb3 barcelonina del diari El Pa\xc3\xads, on es far\xc3\xa0 un nom._NEWLINE_L'any 1999 publica el recull de contes L'ensenyador de pisos que odiava els mims, relats sat\xc3\xadrics que van obtenir el reconeixement de cr\xc3\xadtica i p\xc3\xbablic, i l'any seg\xc3\xbcent guanya el premi Josep Pla amb la novel\xc2\xb7la Feli, esth\xc3\xa9ticienne, tradu\xc3\xafda a l'alemany. L'any 2004 publica el llibre de contes T'estimo si he begut, considerat el millor llibre de l'any segons La Vanguardia i El Peri\xc3\xb3dico, i tradu\xc3\xafda a l'angl\xc3\xa8s per Peter Bush amb el t\xc3\xadtol I Love You When I'm Drunk. El 2005 l'aplec de cr\xc3\xb2niques period\xc3\xadstiques Busco senyor per amistat i el que sorgeixi, amb els quals Moliner va obtenir un \xc3\xa8xit indiscutible. Desitja guardar els canvis? (Quaderns Crema) \xc3\xa9s un recull dels articles que publica cada dissabte a l'edici\xc3\xb3 catalana d'El Pa\xc3\xads, a mig cam\xc3\xad entre la cr\xc3\xb2nica i la narraci\xc3\xb3._NEWLINE_Ha aparegut regularment a programes de r\xc3\xa0dio i de televisi\xc3\xb3. El seu nom sol estar vinculat a pol\xc3\xa8miques, tant per la seva condici\xc3\xb3 d'escriptora medi\xc3\xa0tica que no s'avergonyeix de sortir a programes de teleescombraries com Cr\xc3\xb3nicas Marcianas, com pel seu costum de criticar i fer burla d'associacions feministes._NEWLINE_El 2008, juntament amb \xc3\x80lex Tor\xc3\xado i Juan Carlos Ortega, presenta el programa Herois quotidians a TV3, una nova proposta que, agafant elements de l'humor i del fals documental, fa una mirada ir\xc3\xb2nica i \xc3\xa0cida sobre all\xc3\xb2 que es considera pol\xc3\xadticament correcte._NEWLINE_Ha escrit articles d'opini\xc3\xb3 a diaris com ara Avui, Ara o El Pa\xc3\xads. Actualment \xc3\xa9s col\xc2\xb7laboradora del mat\xc3\xad de Catalunya R\xc3\xa0dio, contertuliana dels Matins de TV3 i, en la mateixa cadena, elabora una secci\xc3\xb3, \xc2\xabEl VAR de l'Empar\xc2\xbb, en el programa Tot es Mou."